ฝรั่งดันหุ้นอู้ฟู่3.7แสนล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ซื้อแรลลีถึงพ.ค. จ่อเข้าอีก4หมื่นล. บาทแข็งม็อบนิ่ง
โพสต์ทูเดย์ — หุ้นไทยฝ่าแนวต้านทะลุ 750 จุด ฉลุย เงินนอกทะลักยาวถึง พ.ค. หากบาทแตะ 32 การเมืองไม่แรง เห็นเงินเข้าอีก 4 หมื่นล้าน 16 วันมาร์เก็ตแคปพุ่ง 3.7 แสนล้าน 
ดัชนีตลาดหุ้นไทยปรับตัวเพิ่มขึ้นอย่างแข็งแกร่ง และฝ่าแนวต้านสำคัญที่ 750 จุดไปได้ โดยขึ้นมาปิดที่ 752.20 จุด เพิ่มขึ้น 17.37 จุด หรือ 2.36% ด้วยมูลค่าการซื้อขายกว่า 27,395 ล้านบาท ต่างชาติซื้ออีก 1,240 ล้านบาท
สำหรับดัชนีตั้งแต่วันที่ 22 ก.พ.16มี.ค. เพิ่มขึ้น 46.4 จุด หรือ 6.57% จากระดับ 705.8 จุด ขณะที่มูลค่าหลักทรัพย์ตามราคาตลาดรวม (มาร์เก็ตแคป) ขึ้นมาแล้ว 3.7 แสนล้านบาท จาก 5.67 ล้านล้านบาท ขึ้นมาอยู่ที่ 6.04 ล้านล้านบาท 
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส (ASP) กล่าวว่า ดัชนีทะลุแนวต้าน 750 จุดไปได้ มีโอกาสไปได้ถึง 800 จุด แต่ระหว่างทางจะพักฐาน
“ดัชนีที่พุ่งขึ้นเป็นผลมาจากแรงซื้อของต่างชาติเป็นแรงผลัก ขณะที่การเมืองเป็นตัวกด เมื่อการเมืองไม่แรงอย่างที่เป็นห่วง จึงเป็นผลให้เงินทุนไหลเข้ามา และมองว่ายังคงไหลเข้ามาต่อเนื่องถึงเดือน พ.ค.นี้ หากการเมืองไม่รุนแรงและอยู่ในภาวะอย่างที่เป็นอยู่ในขณะนี้ และค่าเงินบาทยังแข็งค่าขึ้น จากสถิติย้อนหลัง 10 ปี หากเงินบาทแข็งค่าแตะที่ 32 บาท เท่ากับว่าจะมีเงินนอกไหลเข้ามาประมาณ 8 หมื่นล้านบาท ซึ่งขณะนี้ไหลเข้ามาเกือบ 3 หมื่นล้านบาท มีโอกาสที่จะมีเงินนอกไหลเข้ามาได้อีก 4 หมื่นล้านบาท” นายเทิดศักดิ์ กล่าว
นายสุกิจ อุดมศิริกุล ผู้ช่วยกรรมการผู้จัดการอาวุโส บล.นครหลวงไทย ให้ความเห็นว่า หุ้นไทยขึ้นแรงเพราะนักลงทุนที่ชะลอการลงทุนจากปัญหาการเมืองก่อนหน้านี้เข้าซื้อหุ้น หลังจากประเมินแล้วว่ารัฐบาลรับมือกับกลุ่มคนเสื้อแดงได้ดี ประกอบกับมอร์แกน สแตนเลย์ ปรับเกรดการลงทุนหุ้นไทย และมองว่าดัชนีวันที่ 17 มี.ค. ปรับขึ้นได้อีก 1 วัน แต่ไม่แรงเท่าวันที่ 16 มี.ค. โดยจะขึ้นไปถึง 750755 จุด และทรงตัวอยู่บริเวณนี้ ส่วนจะเป็นอย่างไรต่อขึ้นอยู่กับเงินทุนไหลเข้าและพื้นฐานเศรษฐกิจ
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย กล่าวว่า ระยะสั้นมองว่าการเมืองไม่มีผลต่อตลาดหุ้น และการที่หุ้นยังปรับตัวขึ้นจึงเชื่อว่าหุ้นไอพีโอจะเป็นไปตามเป้า มีมาร์เก็ตแคปหุ้นใหม่เพิ่มขึ้น 1 แสนล้านบาท ที่ผ่านมาทำได้แล้ว 4.5 หมื่นล้านบาท จากบริษัท อินโดรามา เวนเจอร์ส (IVL) และถัดไปเป็นบริษัท สตาร์ ปิโตรเลียม รีไฟน์นิ่ง 
 
สำหรับผลการไปโรดโชว์ร่วมกับบริษัท ไดวา ที่ญี่ปุ่น พบว่าผู้ลงทุนยังเชื่อมั่นประเทศไทย และสนใจที่จะเพิ่มน้ำหนักลงทุนในหุ้นไทยตามภาวะเศรษฐกิจที่มีแนวโน้มดีขึ้น